《和形影神三首陶苏皆言日月灯影余兼言水镜影》
明代·唐时升

匆匆百年内，美好能几时。
容华日消歇，我与尔共之。
今既异畴昔，后当异今兹。
百川东赴海，宁有西归期？烈士云徇名，千载令人思。
死者已冥漠，生者空涟洏。
身名孰亲疏，此语不复疑。
举酒相对尽，奚待劝酬辞。
遭遇有穷通，希世有巧拙。
念子实劳生，我于兹事绝。
蹙额宁有忧，开颜亦非悦。
万变纷在前，何尝起分别。
诸佛说无心，我已久寂灭。
试置水火间，了不知濡热。
岂若形与神，太用有敝竭。
子饮我颓然，唯此意劣劣。
我居四大中，正如衣中著。
我岂好往来，衣当有新故。
道家贵久生，谓当长相附。
竺乾大导师，广说无生语。
亦知海有岸，不识津梁处。
遂与二子偕，万劫每同住。
如在百戏场，好丑安可数。
贤愚贵贱间，头面无不具。
工拙我为之，令子蒙毁誉。
毁誉亦非真，会当随子去。
苟悟万缘空，夫何忧何惧。
一醉能几时，何以消百虑。

作者简介：唐时升（1551～1636）明代学者。字叔达，号灌园叟，南直隶苏州府嘉定（今属上海）人，受业归有光，年未三十，弃举子业，专意古学，工诗文，用词清浅，善画墨梅。家境贫寒，然好助人，人称好施与。与娄坚、李流芳、程嘉燧合称“嘉定四先生”，又与里人娄坚、程嘉燧并称“练川三老”。